CELEX: 32010D0424(15)
Language: lv
Date: 2009-06-12 00:00:00
Title: Lēmums Nr. S5 ( 2009. gada 2. oktobris ) par Eiropas Parlamenta un Padomes Regulas (EK) Nr. 883/2004 1. panta va) punktā paredzētā jēdziena pabalsti natūrā interpretāciju, kurus saskaņā ar Regulas (EK) Nr. 883/2004 17., 19., 20., 22. pantu, 24. panta 1. punktu, 25., 26. pantu, 27. panta 1., 3., 4. un 5. punktu, 28., 34. pantu un 36. panta 1. un 2. punktu izmaksā slimības vai maternitātes gadījumā, un par to summu aprēķināšanu, kas jāatmaksā saskaņā ar Regulas (EK) Nr. 987/2009 62., 63. un 64. pantu (Dokuments attiecas uz EEZ un uz EK un Šveices nolīgumu)

24.4.2010   
            
            
               LV
            
            
               Eiropas Savienības Oficiālais Vēstnesis
            
            
               C 106/54
            
         LĒMUMS Nr. S5
   (2009. gada 2. oktobris)
   par Eiropas Parlamenta un Padomes Regulas (EK) Nr. 883/2004 1. panta va) punktā paredzētā jēdziena “pabalsti natūrā” interpretāciju, kurus saskaņā ar Regulas (EK) Nr. 883/2004 17., 19., 20., 22. pantu, 24. panta 1. punktu, 25., 26. pantu, 27. panta 1., 3., 4. un 5. punktu, 28., 34. pantu un 36. panta 1. un 2. punktu izmaksā slimības vai maternitātes gadījumā, un par to summu aprēķināšanu, kas jāatmaksā saskaņā ar Regulas (EK) Nr. 987/2009 62., 63. un 64. pantu
   (Dokuments attiecas uz EEZ un uz EK un Šveices nolīgumu)
   2010/C 106/18
   ADMINISTRATĪVĀ KOMISIJA SOCIĀLĀS NODROŠINĀŠANAS SISTĒMU KOORDINĀCIJAI,
   ņemot vērā Eiropas Parlamenta un Padomes 2004. gada 29. aprīļa Regulas (EK) Nr. 883/2004 par sociālās nodrošināšanas sistēmu koordinēšanu (1) 72. panta a) punktu, kurā paredzēts, ka Administratīvā komisija nodarbojas ar visiem administratīvajiem jautājumiem vai interpretācijas jautājumiem, kas izriet no Regulas (EK) Nr. 883/2004 un Eiropas Parlamenta un Padomes 2009. gada 16. septembra Regulas (EK) Nr. 987/2009, ar ko nosaka īstenošanas kārtību Regulai (EK) Nr. 883/2004 par sociālās nodrošināšanas sistēmu koordinēšanu (2),
   ņemot vērā Regulas (EK) Nr. 883/2004 35. pantu un 41. pantu,
   tā kā:
   
               (1)
            
            
               Piemērojot Regulas (EK) Nr. 883/2004 17., 19., 20., 22. pantu, 24. panta 1. punktu, 25., 26. pantu, 27. panta 1., 3., 4. un 5. punktu, 28., 34. pantu un 36. panta 1. un 2. punktu, ir jānosaka visām dalībvalstīm saistoša termina “pabalsti natūrā” precīza nozīme, kā paredzēts Regulas (EK) Nr. 883/2004 1. panta va) punktā.
            
         
               (2)
            
            
               Saskaņā ar Eiropas Kopienu Tiesas judikatūru jēdziens “slimības un maternitātes pabalsti natūrā” ietver tādus pabalstus natūrā, kas paredzēti personām, kam nepieciešama aprūpe.
               Rīkojoties saskaņā ar Regulas (EK) Nr. 883/2004 71. panta 2. punktā izklāstītajiem nosacījumiem,
            
         IR NOLĒMUSI ŠĀDI.
   I.   Vispārīgi noteikumi
   
   
               1.
            
            
               Slimības un maternitātes pabalsti natūrā, kas jāņem vērā, aprēķinot Regulas (EK) Nr. 987/2009 (turpmāk – īstenošanas regula) 62., 63. un 64. pantā minētās atmaksas summas, jāuzskata par pabalstiem natūrā, ko saskaņā ar valsts tiesību aktiem piemēro iestāde, kura ir piešķīrusi pabalstus ja vien tos var pieprasīt atbilstīgi Regulas (EK) Nr. 883/2004 (turpmāk – pamatregulas) 17., 19., 20., 22. pantam, 24. panta 1. punktam, 25., 26. pantam, 27. panta 1., 3., 4. un 5. punktam, 28., 34. pantam un 36. panta 1. un 2. punktam.
            
         
               2.
            
            
               Par pabalstiem natūrā iepriekšminēto pamatregulas pantu izpratnē uzskata arī:
               
                           a)
                        
                        
                           aprūpes apdrošināšanas pabalstus natūrā, ko piešķir par dažu tādu izdevumu pilnīgu vai daļēju tiešu samaksu, kas ir saistīti ar apdrošinātās personas aprūpes nepieciešamību un paredzēti tieši apdrošinātās personas labumam, piemēram, par kopšanu un aprūpi un palīga pakalpojumiem, kas sniegti mājās vai specializētās iestādēs, par aprūpes aprīkojuma iegādi vai par mājokļa uzlabošanas darbiem; būtībā šā veida pabalsti ir paredzēti kā pielikums veselības apdrošināšanas pabalstiem natūrā, lai uzlabotu aprūpējamo personu veselības stāvokli un dzīves kvalitāti;
                        
                     
                           b)
                        
                        
                           pabalstus natūrā, kas nav saistīti ar aprūpes apdrošināšanu, bet kam ir tādas pašas iezīmes un mērķi kā šā punkta a) apakšpunktā minētajiem pabalstiem, ja vien tos pamatregulas izpratnē var uzskatīt par sociālās nodrošināšanas pabalstiem natūrā un ja saskaņā ar iepriekšminētajiem pamatregulas pantiem tos var piešķirt, kā norādīts šā punkta a) apakšpunktā.
                           Šā punkta a) un b) apakšpunktā minētie pabalsti natūrā jāietver iepriekš 1. punktā minētajos izdevumos.
                        
                     
         
               3.
            
            
               Par pabalstiem natūrā paredzētajām izmaksām iepriekšminēto pamatregulas pantu izpratnē neuzskata:
               
                           a)
                        
                        
                           ar veselības apdrošināšanas shēmas administrēšanu saistītus izdevumus, piemēram, izmaksas, kas radušās, izskatot un apstrādājot dokumentus saistībā ar atlīdzību, kas pienākas personām, un iestāžu starpā;
                        
                     
                           b)
                        
                        
                           ar pabalstu piešķiršanu saistītus izdevumus, tādus kā ārsta honorāri par medicīnisko izziņu izsniegšanu, kas nepieciešamas, lai novērtētu pabalsta pieprasītāja invaliditātes pakāpi vai darbspēju;
                        
                     
                           c)
                        
                        
                           izdevumus par medicīnas pētniecību un subsīdijas profilaktiskās medicīnas iestādēm, kas paredzētas vispārējiem veselības aizsardzības pasākumiem, kā arī izdevumus par vispārējiem (ar risku nesaistītiem) pasākumiem;
                        
                     
                           d)
                        
                        
                           personu veiktus līdzmaksājumus.
                        
                     
         II.   Īstenošanas regulas 63. pantā paredzēto nemainīgo summu aprēķināšanas noteikumi
   
   
               4.
            
            
               Saskaņā ar īstenošanas regulas 64. pantu ikmēneša un kopējo nemainīgo summu aprēķinā iekļauj:
               
                           a)
                        
                        
                           summas, kas uz pamatregulas 17. panta, 24. panta 1. punkta, 25. un 26. panta pamata izmaksātas dzīvesvietas dalībvalsts [apdrošināšanas] shēmā paredzētajos pabalstos natūrā;
                        
                     
                           b)
                        
                        
                           summas, kas uz pamatregulas 20. panta, 27. panta 3. un 5. punkta pamata par plānotu [medicīnisko] aprūpi ārpus dzīvesvietas dalībvalsts izmaksātas pabalstos natūrā;
                        
                     
                           c)
                        
                        
                           izmaksas par piešķirtajiem pabalstiem natūrā, kurus apdrošinātā persona saņēmusi ārpus dzīvesvietas dalībvalsts pagaidu uzturēšanas laikā, ja vien valsts tiesību aktos paredzēts, ka šo pabalstu izmaksas jāsedz; izņēmums ir šā lēmuma II daļas 5. punkta a) apakšpunktā paredzētās izmaksas.
                        
                     
         
               5.
            
            
               Saskaņā ar īstenošanas regulas 64. pantu ikmēneša un kopējo nemainīgo summu aprēķinā neiekļauj:
               
                           a)
                        
                        
                           to pabalstu summu, kas uz pamatregulas 19. panta 1. punkta un 27. panta 1. punkta pamata piešķirta ārpus dzīvesvietas dalībvalsts pagaidu uzturēšanas laikā;
                        
                     
                           b)
                        
                        
                           to pabalstu summu, kas atmaksāta saskaņā ar pamatregulu vai uz divpusēju vai daudzpusēju nolīgumu pamata, izņemot atlīdzību par plānotu [veselības] aprūpi.
                        
                     
         III.   Citi noteikumi
   
   
               6.
            
            
               Atmaksājamo summu aprēķina pamatā, cik vien iespējams, jābūt tās valsts statistikai un pārskatiem, kurā persona uzturas vai dzīvo, un, vēlams, publicētajiem oficiālajiem datiem. Jānorāda izmantotās statistikas informācijas avoti.
            
         
               7.
            
            
               Šo lēmumu publicē Eiropas Savienības Oficiālajā Vēstnesī. To piemēro no Regulas (EK) Nr. 987/2009 spēkā stāšanās dienas.
            
         
      
         
            Administratīvās komisijas priekšsēdētāja
         
         Lena MALMBERG
      
   
   
      (1)  OV L 166, 30.4.2004., 1. lpp.
   
      (2)  OV L 284, 30.10.2009. 1. lpp.